b"\n_START_ARTICLE_\nThe Animals\n_START_SECTION_\nBegynnelsen\n_START_PARAGRAPH_\nBandet besto opprinnelig av Eric Burdon (vokal), Hilton Valentine (gitar), John Steel (trommer), Alan Price (orgel), Bryan \xc2\xabChas\xc2\xbb Chandler (bass). Medlemmene kom fra en rekke band Eric Burdon & co hadde i Newcastle-omr\xc3\xa5det tidlig p\xc3\xa5 60-tallet. F\xc3\xb8r de ga ut sin f\xc3\xb8rste singel i mars 1964, var bandet med p\xc3\xa5 den f\xc3\xb8rste R&B-konsertinnspillingen i England noensinne,  30. desember 1963, sammen med blueslegenden Sonny Boy Williamson p\xc3\xa5 Club-a-Gogo i hjembyen Newcastle.\n_START_SECTION_\nInternasjonalt gjennombrudd\n_START_PARAGRAPH_\nDeres debut kom i 1964 med singlen \xc2\xabBaby Let Me Take You Home\xc2\xbb, som solgte ganske bra i Storbritannia. Men samme sommer ga de ut en av deres st\xc3\xb8rste hits: \xc2\xabHouse of the Rising Sun\xc2\xbb. Denne seilte opp p\xc3\xa5 1.-plass p\xc3\xa5 begge sider av Atlanterhavet og gjorde bandet til superstjerner natten over. I september hadde de en stor hit i Storbritannia med \xc2\xabI'm Crying\xc2\xbb. De ble det andre bandet etter The Beatles som satte sin fot p\xc3\xa5 amerikansk jord som en del av The British Invasion i 1964._NEWLINE_I februar 1965 ga de ut den neste av sine store suksesser, \xc2\xabDon't Let Me Be Misunderstood\xc2\xbb. Denne solgte til tredjeplass p\xc3\xa5 de britiske listene, 15.-plass i USA og fjerdeplass i Canada. Denne innspillingen ble av bladet Rolling Stone plassert p\xc3\xa5 plass nr 315 p\xc3\xa5 deres liste av \xc2\xab500 Greatest Songs of All Time\xc2\xbb. Deretter hadde de ogs\xc3\xa5 suksess med \xc2\xabBring It On Home To Me\xc2\xbb fra mars 1965 (som kom inn p\xc3\xa5 topp 10 i Storbritannia, USA og Canada) og \xc2\xabWe've Gotta Get Out Of This Place\xc2\xbb fra juli 1965, som s\xc3\xa6rlig slo an blant amerikanske soldater under Vietnamkrigen og n\xc3\xa5dde en 2.-plass i Storbritannia (bare sl\xc3\xa5tt av Beatles' \xc2\xabHelp!\xc2\xbb og i Canada, og en 13.-plass i USA.\n_START_SECTION_\nKrangel og utskiftninger\n_START_PARAGRAPH_\nOrganist Alan Price sluttet i april 1965, og flyskrekk ble oppgitt som offisiell grunn. Men den virkelige \xc3\xa5rsaken kan ha v\xc3\xa6rt krangel om penger, da Price er den eneste som noensinne mottok noe penger for kjempehiten House of the Rising Sun. Bakgrunn for dette var at han var den eneste som s\xc3\xb8rget for \xc3\xa5 bli kreditert som opphavsmann for deres innspilling. Dave Rowberry ble bragt inn som en erstatning, og bandet n\xc3\xb8t en viss suksess gjennom 1965 med l\xc3\xa5ter som We've Gotta Get Out Of This Place, It's My Life og Bring It On Home To Me. Sent p\xc3\xa5 \xc3\xa5ret sluttet trommeslager John Steel, og Barry Jenkins ble bragt inn som ersatter. Bandet gav ut enda noen album uten videre hell i 1966 f\xc3\xb8r de ble oppl\xc3\xb8st i september.\n_START_SECTION_\nEric Burdon & The Animals\n_START_PARAGRAPH_\nEric Burdon dannet et nytt, individuelt band, Eric Burdon & The Animals (ogs\xc3\xa5 kjent som The New Animals) og turnerte med dette i perioden 1967\xe2\x80\x931968. De gav ogs\xc3\xa5 ut fire album i perioden, blant dem Winds of Change som inneholdt hitene \xc2\xabSan Franciscan Nights\xc2\xbb (1.-plass i Canada, 7.-plass i Storbritannia og 9.-plass i USA) og \xc2\xabGood Times\xc2\xbb (20.-plass i Storbritannia, men B-side til \xc2\xabSan Franciscan Nights\xc2\xbb i Nord-Amerika . _NEWLINE_De ble et av de viktigste hippiebandene og stod ofte over giganter som Jimi Hendrix p\xc3\xa5 konserter. Burdon har ogs\xc3\xa5 en lang, lang solokarriere etter dette, bl.a. med funkbandet War, og har senere gitt ut flere studioalbum og livealbum.\n_START_SECTION_\nVidere arbeid\n_START_PARAGRAPH_\nBassist Chas Chandler fors\xc3\xb8kte seg med stort hell som manager og guidet stjerner som Jimi Hendrix og Slade til suksess p\xc3\xa5 70-tallet._NEWLINE_Det originale The Animals ble gjenforent i 1975 da de spilte inn albumet Before We Were So Rudely Interrupted som ikke ble utgitt f\xc3\xb8r 2 \xc3\xa5r etter, midt i punkeksplosjonen som overd\xc3\xb8vet det fullstendig._NEWLINE_Enda en gjenforening ble fors\xc3\xb8kt i 1983, og bandet fikk faktisk en mindre hit med singelen The Night fra albumet Ark. Men etter en verdensturn\xc3\xa9 og litt annet sm\xc3\xa5tteri ble bandet oppl\xc3\xb8st under sv\xc3\xa6rt turbulente omstendigheter._NEWLINE_Bassist Chas Chandler d\xc3\xb8de av et hjerteinfarkt 17. juli 1996. Dave Rowberry d\xc3\xb8de av slag i sin leilighet i London i 2003._NEWLINE_I dag turnerer John Steel og Hilton Valentine under navnet The Animals, og Eric Burdon turnerer jevnlig med Eric Burdon & The Animals, hvorav sistnevnte har den st\xc3\xb8rste suksessen."